הורים יקרים שלום רב,
בתחילת שנת הלימודים, אנו שולחים אליכם את פירוט תשלומי ההורים השנתיים (עבור טיולים, סל תרבות, מסיבות סיום ועוד). לצד תשלומי הרשות, מופיע סעיף אחד שהוא תשלום החובה היחיד על פי חוק במדינת ישראל : אגרת ביטוח תאונות אישיות.

מאחר ומדובר בסעיף בעל חשיבות עליונה לביטחון ילדיכם, בחרנו להנגיש עבורכם מידע זה בצורה פשוטה וברורה – מהו הביטוח הזה, למה הוא חובה, וכיצד הוא מגן על ילדיכם ?

המיתוס שחשוב לנפץ : הביטוח תקף 24/7 – בכל מקום בעולם !
הורים רבים בטוחים שביטוח התלמידים מכסה את הילדים רק בשעות הלימודים או כשהם נמצאים בשטח בית הספר. זוהי טעות נפוצה.
הפוליסה שנרכשת עבור ילדכם מעניקה לו כיסוי ביטוחי מלא 24 שעות ביממה, 7 ימים בשבוע, 365 ימים בשנה.
הביטוח בתוקף גם בשעות אחר הצהריים, בסופי שבוע, במהלך החופש הגדול, ואפילו בזמן שאתם נמצאים בטיול משפחתי פרטי בחו"ל.

מה הביטוח כולל ?
הביטוח מעניק פיצוי כספי במקרים של פגיעות ואירועים תאונתיים (ללא תאונת דרכים) שהובילו ל :

נכות זמנית (היעדרות ממושכת מהלימודים עקב תאונה).
נכות קבועה כתוצאה מתאונה.
החזר הוצאות רפואיות מסוימות שאינן מכוסות על ידי קופות החולים (כמו פינוי באמבולנס, רכישת אמצעי עזר רפואיים כגון קביים וכדומה).

הערה חוקית : הביטוח אינו מכסה תאונות דרכים בארץ (המכוסות ע"י ביטוח החובה של הרכב) ופגיעות פעולות איבה (המכוסות ע"י הביטוח הלאומי).

איך נקבע המחיר ומה עושים עם הכסף ?
התעריף של אגרת הביטוח נקבע ומפוקח בצורה קשיחה על ידי ועדת החינוך של הכנסת ומשרד החינוך. אסור לבית הספר לגבות שקל אחד מעבר לתעריף הרשמי.
חשוב שתדעו : לבית הספר יש אפס רווח מהסעיף הזה. כל הכספים שנגבים מכם מועברים במלואם, באופן מרוכז, ישירות לחברת הביטוח דרך הרשות המקומית שזכתה במכרז הרשמי שנערך עבור מוסדות החינוך.

מדוע מדובר בתשלום חובה ?
על פי החוק, תלמיד שאינו מבוטח אינו רשאי להשתתף בפעילויות מחוץ לכותלי בית הספר (כמו סיורים, טיולים שנתיים וימי שיא). אנו רוצים להבטיח שכל תלמידי בית הספר ייהנו מחוויית הלימודים במלואה ובבטחה, ולכן הסדרת התשלום הזה היא תנאי הכרחי בתחילת השנה.

מה עושים במקרה של תאונה ?
במידה וילדכם נפגע בתאונה (בבית הספר או בבית) :

פנו למזכירות בית הספר לקבלת "דו"ח אירוע/תאונה" חתום על ידי ההנהלה (במידה והאירוע קרה בבית הספר).
המזכירות תספק לכם את טפסי התביעה הרשמיים ואת פרטי פוליסת הביטוח המעודכנת של אותה שנה.
את התביעה והמסמכים הרפואיים תגישו אתם, ההורים, ישירות לחברת הביטוח לקבלת הפיצוי המגיע לכם.



אנחנו מאחלים לכולנו שנת לימודים בטוחה, בריאה ועשירה בעשייה !

בברכה,
הנהלת בית הספר וצוות המזכירות
